‘এবেলা’ এক্সক্লুসিভ
এই নিয়ে পাঁচবার বিশ্বের সেরা ফুটবলারের সম্মান।
যে বিপুল ভোট পেয়ে ঐতিহাসিক মাইলফলকে পা দিল মেসি, সেটাও চমকে দেওয়ার মতো। মোট ভোটের ৪১.৩৩% শতাংশ পেয়েছে লিও। সেখানে রোনাল্ডো পেয়েছে ২৭.৭৬% শতাংশ ভোট। নেমারের মোট প্রাপ্ত ভোট মাত্র ৭.৮৬% শতাংশ! কিন্তু আমাকে আনন্দ দিয়েছে সকলকে চমকে দিয়ে ব্রাজিলের ওয়েন্দেল লিরা-র বছরের সেরা গোলদাতা হওয়ার পুরস্কার। গোলকিপারের মাথার ওপর দিয়ে বাইসাইকেল ভলিতে গোল করেছিল লিরা। গতি,টেকনিক এবং নিখুঁত ওয়ান টাচে লিরা-র গোল কিন্তু মেসি-সহ বাকিদের গোলগুলিকে পিছনে ফেলে দিয়েছে। পুরস্কার জিতে লিরার অভিব্যক্তিটাও অসাধারণ। পাথরের মতো স্তম্ভিত হয়ে বসে থাকল কিছুক্ষণ। তারপর স্ত্রীকে চুম্বন করে মঞ্চের দিকে এগিয়ে গেল। ওর স্ত্রীর চোখেও তখন জল।
দেখতে দেখতে মনে হচ্ছিল, ব্যালন ডি’ওরের রাতে আবেগের সবচেয়ে গভীর ছবি হয়ে থাকল এটাই। তারপরেই ঠিক করলাম, আবেগ দিয়ে পুরস্কারের মঞ্চটা দেখব না। বাস্তব বোধ দিয়ে দেখব। যেমন মনে পড়ছে, ২০১০-এ গোল্ডেন বলের নাম পাল্টে রাখা হয়েছিল ব্যালন ডি’ওর। ফিফা যখন ট্রফির নাম পরিবর্তন করল, অনেকের মতো আমারও মনে হয়েছিল, এবার সেরা ফুটবলার বাছাই করার ভাবনায় বড়সড় বদল ঘটবে। কিন্তু কোথায় কী! ব্যালন ডি’ওর প্রাপককে বেছে নিতে একটাই মাপকাঠি ঠিক করে ফেলা হয়েছে। যে বেশি গোল করবে, তাকেই বছরের সেরা ফুটবলারের পুরস্কার দিয়ে দাও! ব্যালন ডি’ওর কি বর্ষসেরা ফুটবলার পায় নাকি সেরা স্ট্রাইকারের জন্যই এই পুরস্কার নির্দিষ্ট, কে জানে!
এটা ঠিক, গত বছর মেসি দুর্দান্ত ফর্মে ছিল। কিন্তু ওর পাশাপাশি গত বছরে আরও অনেক ফুটবলার ছিল যারা অনবদ্য ফুটবল খেলেছে। আমি রোনাল্ডো, নেমার, ইব্রাহিমোভিচদের কথা বলছি না। এমন অনেক মুখ ছিল যারা গোটা বছর ধরে চোখধাঁধানো ফুটবল খেলেছে। এমন অনেক ফুটবলার ছিল যারা অবিশ্বাস্য গোল করেনি, কিন্তু দুর্দান্ত গোল বাঁচিয়েছে। সতীর্থদের গোল করাতে অসাধারণ ভূমিকা নিয়েছে। কারও হয়তো ডিফেন্সিভ স্কিল ছিল অবাক হয়ে দেখার মতো। ইতিহাস খুললে দেখবেন এমন ‘অভিশপ্ত’ ফুটবলাররাও রয়েছে, যারা সারা বছর জুড়ে কঠিন পরিশ্রম করেও কখনও সেরার স্বীকৃতি পায়নি! গতবারই তো ম্যানুয়েল নিউয়ারের কপালে পুরস্কার জোটেনি। ও যে গোলকিপার!

সোমবার জুরিখে ব্যালন ডি’ওর অনুষ্ঠানে রঙিন উৎসবে কোনও ফাঁক ছিল না। কিন্তু আমার কাছে অত্যন্ত একঘেয়ে বলে মনে হয়েছে। সরকারিভাবে বর্ষসেরা ফুটবলারের নাম ঘোষণা হওয়ার আগেই তো গোটা বিশ্ব জেনে গিয়েছিল, কার হাতে ব্যালন ডি’ওর উঠতে চলেছে! অনুষ্ঠান দেখতে দেখতে আমার মনে পড়ছিল আর্সেন ওয়েঙ্গারের সেই মন্তব্য। আর্সেনালের শ্রদ্ধেয় ম্যানেজার কয়েক বছর আগে জানিয়েছিলেন, ২০১০ সালে ব্যালন ডি’ওর চালু হওয়ার পর থেকে তিনি আর ওই অনুষ্ঠান দেখেন না! বলেছিলেন, কে হতে পারে সেরা ফুটবলার, সেটা অনুমান করা এত সহজ হয়ে গিয়েছে যে, অনুষ্ঠানের মজাটাই নষ্ট হয়ে গিয়েছে। আর্সেন তো ১০ জানুয়ারি এ-ও বলেছিলেন যে, এবারও মেসিই পাবে সেরার সম্মান! আমার মনে হচ্ছে, ফিফার বিকল্প কিছু ভাবার সময় এসেছে।
মনে রাখতে হবে, ফুটবল খেলা একটা গণ্ডিতে আবদ্ধ নয়। নিজে স্ট্রাইকার হয়েও বলছি, গোলকিপার, ডিফেন্ডার, মিডফিল্ডাররাও খেলে। কোনও একটা নির্দিষ্ট পোজিশন থেকে কীভাবে পরের পর বছর ধরে বর্ষসেরা নির্বাচন করা সম্ভব? যেভাবে ভোটের মাধ্যমে বর্ষসেরা ফুটবলারকে বাছা হয়, সেটাও পাল্টানো উচিত। এমন নিয়ম করা যেতেই পারে যে, কোনও স্ট্রাইকার টানা দু’বারের বেশি ব্যালন ডি’ওর পাবে না। অথবা প্রতি পাঁচ বছর অন্তর একজন গোলকিপারকে বর্ষসেরা ফুটবলারের সম্মান দিতেই হবে। তবেই কিন্তু ব্যালন ডি’ওর আরও আকর্ষণীয় হয়ে উঠবে।  
এমনও হতে পারে যে, তিনজনের পরিবর্তে পাঁচ গোলকিপার, পাঁচ ডিফেন্ডার, পাঁচ মিডফিল্ডার এবং পাঁচ স্ট্রাইকারকে বেছে নিয়ে সেরা কে বিচার করা হোক। তবেই সঠিক প্রতিদ্বন্দ্বিতা ফিরবে। ফিফা এই পরিবর্তনটা নিয়ে এলে জানুয়ারি মাসটা কখন আসবে, তার জন্য আমরা সকলে ছটফট করব!




মেসিকে ভোট দেননি সোয়াইনস্টেইগার
পাঁচবারের জন্য ব্যালন ডি’ওর পুরস্কার পেয়ে গিয়েছেন তিনি। কিন্তু ফিফার বর্ষসেরা ফুটবলারের স্বীকৃতি পাওয়ার পর বেরিয়ে এসেছে আরও চাঞ্চল্যকর তথ্য। লিওনেল মেসিকে ভোটই দেননি বিশ্বের ৩০টি দেশের জাতীয় দলের অধিনায়করা। যে তালিকার প্রথম নাম বিশ্বকাপজয়ী জার্মানি দলের অধিনায়ক বাস্তিয়ান সোয়াইনস্টেইগার। তাছাড়াও বার্সেলোনা তারকাকে সেরা হিসাবে নির্বাচিত করেননি বায়ার্ন মিউনিখের তারকা স্ট্রাইকার রবার্ট লেয়নডস্কি। যিনি আবার পোল্যান্ড জাতীয় দলের অধিনায়কও। স্বয়ং মেসি ভোট দেন নেমার দ্য সিলভা স্যান্টোস জুনিয়র, লুইস সুয়ারেজ এবং আন্দ্রে ইনিয়েস্তাকে। রোনাল্ডোর পছন্দ ছিল করিম বেঞ্জেমা, হামেজ রদরিগেজ এবং নিজেকে!